
[image: cover]


Contents

Cover

About the Book

About the Author

Also by Irvine Welsh

Dedication

Title Page

Epigraph

Tempted

Prologue: Notes From Rehab Journal (Concerning Orgreave)

I Did What I Did

Blackpool

Notes on an Epidemic 1

Too Shy

First Shot: Just Say ‘Aye’

Family Planning

Way of the Dragon

Held Out

Dutch Elm

Falling

InterRail

Misery Loves Bedfellows

Funeral Pyre

Notes on an Epidemic 2

Love Cats

Freedom

Notes on an Epidemic 3

It Never Rains …

Same Again

Cold

Union Street

Baltic Street

Heavenly Dancer

Supply Side Economics

A Mature Student

House Guests

The Hoochie Connection

Skaggirl

Notes on an Epidemic 4

The Light Hurt His Eyes

Thawing

Seventh Floor

Bad Circulation

Northern Soul Classics

Dirty Dicks

Hogmanay

Notes on an Epidemic 5

The Art of Conversation

Skin and Bone

The Chute

Waters of Leith

Ocean

Sea Dogs

1. Customs and Excise

2. Reasonable Duties

3. Car Deck

Nash Stoorie Bomb

The High Seas

Desertion

Junk Dilemmas No. 1

Towers of London

Wound Botulism

Drought

Junk Dilemmas No. 2

Notes on an Epidemic 6

A Safe Port

Junk Dilemmas No. 3

St Monans (Peer Education)

The Cusp

The Rehab Diaries

Avanti

Chasing Brown

In Business

Junk Dilemmas No. 4

Soft Cell

Notes on an Epidemic 7

Trainspotting at Gorgie Central

Acknowledgements

Copyright


About the Book

Mark Renton has it all: he’s good-looking, young, with a pretty girlfriend and a place at university. But there’s no room for him in the 1980s. Thatcher’s government is destroying working-class communities across Britain, and the post-war certainties of full employment, educational opportunity and a welfare state are gone. When his family starts to fracture, Mark’s life swings out of control and he succumbs to the defeatism which has taken hold in Edinburgh’s grimmer areas. The way out is heroin.

It’s no better for his friends. Spud Murphy is paid off from his job, Tommy Lawrence feels himself being sucked into a life of petty crime and violence - the worlds of the thieving Matty Connell and psychotic Franco Begbie. Only Sick Boy, the supreme manipulator of the opposite sex, seems to ride the current, scamming and hustling his way through it all.

Skagboys charts their journey from likely lads to young men addicted to the heroin which has flooded their disintegrating community. This is the 1980s: a time of drugs, poverty, AIDS, violence, political strife and hatred - but a lot of laughs, and maybe just a little love; a decade which changed Britain for ever. The prequel to the world-renowned Trainspotting, this is an exhilarating and moving book, full of the scabrous humour, salty vernacular and appalling behaviour that has made Irvine Welsh a household name.


About the Author

Irvine Welsh is the author of seven previous novels and four books of shorter fiction. He currently lives in Chicago.

‘There is no such thing as society.’

Margaret Thatcher

‘That Calvinistic sense of innate depravity and original sin from whose visitations, in some shape or other, no deeply thinking mind is always wholly free.’

Herman Melville


Tempted


Prologue: Notes from Rehab Journal

Journal Entry: Concerning Orgreave

Even the plank-stiffness of this old, unyielding settee can’t arrest my body’s slink into deliverance. It reminds me of the university residences in Aberdeen; lying in the dark, basking in exalted freedom from the fear that coalesced in my chest, like the thick phlegm did in his. Because whatever I hear outside, cars scrunching down the narrow, council-house streets, sometimes sweeping their headlights across this fusty old room, drunks challenging or serenading the world, or the rending shrieks of cats taking their torturous pleasures, I know I won’t hear that noise.

No coughing.

No screaming.

No thumping sound: doof doof doof …

None of those urgent, raised whispers which, by their panic levels, enable you to calibrate just how sleepless your night will be.

Just the dozy, relatively silent darkness, and this settee.

Nae. Fuckin. Coughing.

Because it always starts with a cough. Just one. Then, as you will him to settle down, your quickening pulse tells you that you’ve subconsciously been waiting for that bark. Then the second one – the worse moment – when your anger shifts from the source of the cough onto those who would assist him.

Just fuckin leave it, ya cunts.

But, of course, you hear the disturbance from behind the paper-thin walls; a weary sigh, the sharp click of the light switch, the skittish footsteps. Then the voices, cooing and pleading, before the grim procedure starts: the postural drainage.

Doof … doof … doof …

… doof … doof … doof …

The dread rhythm of my father’s big hands pounding on his thin, crooked back, insistent, even violent. Such a different sound and beat to my ma’s timorous taps. Their hushed and exasperated encouragement.

I wish they would leave him in the hospital. Just keep him the fuck away. I’m not going back to that house until he’s gone forever. It’s so wonderful that from this haven you can forget all that and just let your mind and body dissolve into sleep.

‘C’mon, son! Up! Move it!’

Awakening sore and stiff, to the gravelly voice of my father. He’s standing over me, his thick brow furrowed, naked from the waist up, his chest a forest of blond-grey fur, as he brandishes a white toothbrush. It takes me three full seconds, each measured in an eye blink, to remember that I’m on my gran’s couch in Cardonald. I only got to sleep a few hours ago and it would still be pitch black except for the small table lamp he’s clicked on, oozing a fatigued aquamarine glow across the room. But he’s right, we have to go: to make the bus at St Enoch’s Square.

I know that once I get moving I’ll be fine, even though I’m a little untidy FUCKIN DAEIN IT AGAIN!!

Ah ken that once ah git movin ah’ll be fine, even though ah’m a bit scruff order and ask tae borrow Gran’s iron; just tae get the worse creases oot ay the navy Fred Perry before ah pill it ower ma thin, white, goosebumped body. Dad’s huvin nane ay it but. ‘Forget it,’ he says, waving his toothbrush, marching tae the bathroom across the hall, clicking oan the overhead light as he goes. ‘It’s no a fashion show! C’moan!’

Ah dinnae need that much encouragement; the adrenalin’s leaking intae me, buzzing us up. There’s no way ah’m missing this yin. Granny Renton’s up tae see us off; small, white-heided in her quilted dressing gown, but robust and ever-alert, peerin at us ower her glesses, duffel bag in her hand. She gapes at us for a second, makes some kind ay gesture, then she’s off fussing eftir ma dad in the hallway. Ah can hear her soft sing-song voice. ‘Whit time’s the bus go … where does it leave fae … whit time will ye get there …?’

‘Go back … tae yir … bed … Mother,’ ma dad garbles in between moothfaes ay toothbrush and spit, as ah take the opportunity tae quickly pull oan ma clathes; shirt, jeans, socks, trainers n jaykit. I’m looking at the framed pictures of my Granda Renton on the mantelpiece. Gran’s taken oot the four medals he got in the war, including the VC, which I think was fae Normandy. He wouldnae have liked them being on display like that; he kept them in an old baccy tin and always had tae be cajoled intae showin us them. Fair play tae him, he told us from the off, me n ma brother Billy, that it was aw bullshit. That some brave men got nae medals for their heroics, while wankers could get decorated for nowt. Ah recall, one time when we were aw oan holiday in the guest hoose doon in Blackpool, ah was pressing him, ‘But you were brave, eh, Granda, charging up that beach, ye must have been brave.’

‘I was scared, son,’ he’d telt me, his face sombre. ‘But most of all ah wis angry; angry at being there. Really angry. I wanted tae take it out on somebody, then go hame.’

‘But that man hud tae be stoaped though, Faither,’ my dad had implored, ‘ye said so yirsel!’

‘Ah know that. Ah wis angry that he wis allowed tae git started in the first place.’

The two pictures ay Granda R offer subtle contrast. In one he’s a cocky young gadge in a uniform that lends him gravitas, aboot tae swagger off oan an adventure wi his mates. The second, more recently taken, shows him wi a deep smile, but different tae the other presumptuous grin. It’s no exactly false, but it looks set and hard-won.

Ma gran returns, catching me at the pictures. Perhaps she sees something in us, in profile; a hint ay the past, because she sidles up tae me, puts her airm roond ma waist and whispers, ‘Gie the bastirts hell, son.’ Gran smells fragrant but old, like she has a soap naebody uses any mair. As my dad comes through and we prepare tae leave, she adds, ‘But watch yirsel and look eftir ma laddie,’ meaning him. It’s weird that she still thinks ay him that wey, wi him being ancient, no far offay fifty!

‘C’mon, pal, the cab’s here,’ he says, maybe a bit abashed at her fussing, as he looks through the curtains ootside tae the street, before turning and kissing my gran on her foreheid. Then she grabs my hand. ‘You’re the best ay them, son, the best ay them aw,’ she whispers in urgent confidence. She’s said this every time ah’ve seen her since ah wis a bairn. Used tae make us feel great, till ah found oot she said it tae aw her grandchildren, and her neighbour’s kids! Ah’m sure she means it at the time, but.

The best ay them aw.

She releases the grip and hands Dad the duffel bag. ‘Dinnae you be losin the Thermos flask in that bag, David Renton,’ she ticks.

‘Aye, Maw, ah telt ye ah’d keep an eye oan it,’ he says sheepishly, like he’s become a surly teenager again. He starts tae go, but she stops him. ‘You’re forgettin something,’ she says, and goes tae the sideboard and produces three small glesses, which she proceeds tae fill up wi whisky. Ma dad rolls his eyes. ‘Maw …’

She isnae hearin him. She raises a gless, forcing us tae follow, although ah hate whisky n it’s the last thing ah want this early in the morning. ‘Here’s tae us, wha’s like us – damn few n thir aw deid!’ Gran croaks.

Dad knocks his back in a oner. Gran’s has already gone, by some kind ay osmosis, as ah didnae even see her pit the gless tae her lips. It takes me two retching gulps to get it doon. ‘C’mon, son, yir a Renton,’ she chides.

Then Dad nods tae me and we’re off. ‘She’s an awfay wumin,’ he says with affection, as we climb intae the big black taxi, ma stomach burning. Ah wave back at her small figure, standing in the doorway in the murky street, willing the daft auld bat tae git back inside, intae the warm.

Glasgow. That was how we learned tae spell it at primary school: Granny Likes A Small Glass Of Whisky.

It’s still pitch dark and Weedgieville is spooky at four o’clock on a Monday morning, as the cab creaks and rumbles intae toon. It’s minging in here; some dirty fucker’s puked fae last night and ye can still smell it. ‘Jesus Christ.’ The old boy waves his hand in front ay his neb. Ma dad’s a big, broad-shoodird sort ay gadge, whereas ah take mair eftir my mother in build: sticklike and rangy. His hair can genuinely be called blond (even though it’s now greying), as opposed tae mine which, however ah try n dress it up, is basically ginger. He’s wearin a broon cord jaykit, which ah have tae say is quite smart, though ruined by the Glasgow Rangers FC lapel badge, pinned next tae his Amalgamated Union of Engineering Workers yin, and he fairly reeks ay Blue Stratos.

The bus is waitin fir us in the empty square behind Argyle Street. Some pickets are being harassed by a change-scrounging jakey whae keeps staggerin oaf intae the night then returning, always reprising the same routine. Ah climb oan the bus tae get the fuck away fae the pest. This cunt disgusts me; he’s nae pride, nae politics. His deranged eyes roll and those rubber lips purse in that purple face. He’s been beaten tae a pulp by the system, and aw the parasite can dae is try tae scrounge offay people whae’ve goat the bottle tae fight back. ‘Wanker,’ ah hear masel snap.

‘Dinnae be sae quick tae judge, son.’ Dad’s accent is mair Glaswegian; stepping off the Edinburgh train at Queen Street does that. ‘Ye dunno that boey’s story.’

Ah say nowt, but ah dinnae want tae ken that minger’s tale. Oan the bus, ah sit beside Dad and a couple ay his auld mates fae the Govan yards. It’s good, cause ah feel closer tae him than ah’ve done in a while. It seems ages since we’ve done something thegither, just the two ay us. He’s pretty quiet n thoughtful though, probably worried cause ay ma wee brother, oor Davie, being taken back intae the hoaspital.

There’s plenty bevvy oan the bus but naebody’s allowed tae touch it till we head back, then we’ll celebrate stoapin they fuckin scab lorries! Stacks ay nosh but; Granny Renton has made loads and loads ay sannies on white, spongy Sunblest bread: cheese and tomatay and ham and tomatay, like it’s a funeral we’re gaun tae!

Mind you, oan the bus it’s mair like a fitba match than either boneyerd procession or picket; it has a big Cup Final vibe tae it, wi aw they banners hingin in the windaes. Half ay the people on oor coach are striking miners, fae pits in Ayrshire, Lanarkshire, the Lothians and Fife; the other half trade unionists like the auld man, and assorted fellow travellers, like me. Ah was delighted when Dad telt us he’d got us a seat; the politicos at the uni would be as jealous as fuck that ah wis oan one ay the official National Union ay Mineworkers’ buses!

The bus isnae that far out ay Glesgey before the night fades away intae a beautiful summer sky ay early-morning greeny-blue. Even though it’s early, a few cars are on the road, some ay them blaring their horns at us in support ay the strike.

At least ah’m getting some conversation out ay Andy, whae’s ma dad’s best mate. He’s a wiry, salt-ay-the-earth Weedgie boy, an ex-welder and lifelong CP member. His bony face has this almost translucent, nicotine-yellay skin stretched ower it. ‘So, that’ll be you back at the uni in September, eh, Mark?’

‘Aye, but a few ay us are gaun oaf oan the InterRail acroas Europe next month, eh. Been back graftin at ma auld job as a chippy, tryin tae get some shekels thegither.’

‘Aye, it’s a great life when yir young. Make the maist ay it, that’s ma advice. Ye got a girlfriend at that university?’

Before ah can answer, Dad’s ears prick up. ‘Better no have, or that wee Hazel’ll be daein her nut. Lovely wee lassie,’ he says tae Andy, then turns tae me n goes, ‘Whit is it she does again, Mark?’

‘Windae displays. At Binns at the West End, the department store, likes,’ ah tells Andy.

A big contented crocodile smile spreads across my dad’s pus. If the cunt knew what Hazel and me’s relationship wis like, he widnae be sae keen tae bang oan aboot her aw the time. A terrible But that’s another story. The auld boy’s just chuffed tae see us wi a bird, worrying fir years ah was a possible buftie boy due tae ma musical tastes. Ah hud an aggressively glam-rock puberty, and was a teenage punk. Then there wis the time that oor Billy caught me wank

Another story.

We’re makin good time, n it’s still aw cool when we git ower the border tae England, but as we get near Yorkshire and oantae the smaller roads, things git a wee bit weird. Thaire’s polis everywhere. But instead ay stoapin the bus every few yards for nae reason at aw, as we expect, they just wave us oan. They even gie us helpful directions as how tae git tae the village. ‘What the fuck’s aw this aboot?’ one boy shouts. ‘Whaire’s aw the usual roadblocks n harassment?’

‘Community policing,’ another gadge laughs.

Ma dad looks oot at a row ay smiling coppers, one ay whom waves at us wi an ear-tae-ear grin. ‘Ah dinnae like this. This isnae right.’

‘As long as they dinnae stop us gettin they scabs sent back,’ ah goes.

‘You’ll keep the heid,’ he warns us in a low growl, then frowns. ‘Whae’s this mate that yir meetin up wi then?’

‘Just one ay the boys fi London ah used tae stey in the squat at Shepherd’s Bush wi. Nicksy. He’s awright.’

‘Another wan ay they dippit punk rockers, ah’ll bet!’

‘Ah dinnae ken what music he’s listenin tae now,’ ah tell him, a bit irritated. He can be a daft auld fucker sometimes.

‘Punk rock,’ he laughs tae his mates, ‘another fad he got bored wi. What’s the latest yin, this aw-night soul stuff? Gaun doon tae Bolton Casino n drinkin Cokes!’

‘It’s Wigan Casino.’

‘Same difference. Some night that must be! Cans ay juice!’

Andy n some other boys join in n ah jist take the slaggin cause it’s pointless arguing wi dozy auld fuckers aboot sounds. Ah feel like telling thum that Presley and Lennon are wormfood and tae git the fuck ower it, but naw, it’s a barry vibe oan the bus, and as ah say, nae point arguing.

Eventually, wi the help ay the polis, we get intae the village n park the bus in the main street, in a line wi aw the others. It’s weird, cause it’s that early, the sun’s still warming up as mair people assemble. The auld man slopes off tae a payphone, n ah kin tell by the expression oan his coupon what the gist ay the conversation is, n that it’s no good news.

‘Awright?’

‘Aye …’ he says, then shakes his heid. ‘Yir mother wis sayin that the wee felly hud a terrible night. They had tae gie him oxygen, the lot.’

‘Aw … right. Ah’m sure he’ll be okay,’ ah tell him, ‘they ken what they’re daein.’

Fuck. Even doon here that little cunt has tae spoil it aw …

Dad says something aboot how he shouldnae huv left Wee Davie as my ma doesnae dae the postural drainage right, n he worries that the nurses at the hospital are too busy tae spend enough time oan it. He shakes his heid, pain nippin his pus. ‘They cannae afford tae lit that fluid build up in his lungs …’

Ah cannae listen tae this same crap again. We’re in Yorkshire n the atmosphere’s still brilliant but it’s like the Cup Final feeling’s changed intae a sortay music festival vibe. Everybody’s upbeat as we march tae the field where the pickets are massed. My dad even cheers up n gits talking tae this Yorkshire boy, then swaps his AUEW badge for the gadge’s NUM one, baith ay them proudly pinnin the other yin’s button oantae his chest like it wis a medal.

We can see the coppers assembling ahead ay these barriers they’ve pit up. Thaire’s fuckin loads ay them. Ah eyeball the white-shirted cunts fae the Met; a boy oan the bus said they dinnae want tae use too many Yorkshire polis oan the front line, in case ay any divided loyalties. On oor side there’s banners fae every trade union and political group ah’ve ever heard ay joining the gathering. But ah’m startin tae feel edgy: thaire’s still mair polis. For every load ay pickets that swells oor ranks, the polis force seems tae increase tae correspond, and then some mair. Andy gies vent tae the growin sense ay trepidation in the air. ‘They’ve been preparing fir this for years, since the miners done ower Heath.’

Ye cannae miss the plant we intend tae blockade; it’s dominated by two huge phallic chimneys, risin out ay a series ay industrial Victorian buildings. It looks ominous, but the polis have goat us aw herded intae this big field on its north side. Then thaire’s a sudden stillness in the air as the chants fade away; ah look at the plant and it feels a bit like Auschwitz and for a second ah get the queasy notion that we’re gonnae be corralled intae it, like thaire’s gas ovens thaire, because no only are the polis outnumberin the pickets, they’re now positioned oan three sides ay us, and we’re cut off oan the fourth perimeter by this railway line. ‘These bastards know what thir daein here,’ Andy shakes his heid ruefully. ‘They led us right here. Something’s gaun oan!’

Ah sense he’s no wrong, cause up ahead there’s aboot fifty polis oan hoarseback and quite a few mair wi dugs. Ye kin tell they mean business, cause thaire wisnae a WPC in sight. ‘You stick close tae us,’ ma dad says, suspiciously clockin a group ay thickset boys wi Yorkshire accents, whae seem like they want tae get steamed in.

Suddenly a roar ay applause ripples through the crowd, as Arthur Scargill appears tae a rock star’s welcome, and the ‘Victory to the Miners’ chant starts up. That comb-over hair ay his flaps in the breeze, and he pulls oan this American baseball cap.

‘They say that there’s been a lot ay MI5 infiltrators doon here,’ this gadge called Cammy fae our bus is sayin tae Andy, as we bunch forward tae git a view ay Scargill.

Ah disliked that kind ay talk, cause ah preferred tae think ay British Secret Service cunts as bein like Sean Connery, decked oot in tuxedos in Monte Carlo, no sad fuckers snoopin roond pit villages in Yorkshire, pretendin tae be miners and grassin every cunt up. Scargill’s got the megaphone and he launches intae one ay his trademark rousin speeches that tingles the back ay ma neck. He talks aboot the rights ay working people, won through years of struggle, and how if we’re denied the right to strike and organise, then we’re really nae better than slaves. His words are like a drug, ye feel them coursin through the bodies aroond ye; moistening eyes, stiffening spines and fortifying hearts. As he wraps up, fist punched into the air, the ‘Victory to the Miners’ chant reaches fever pitch.

The miners’ leaders, including Scargill, are up arguing wi the top coppers, telling them that we’re no getting tae stand where we fuckin well need tae, in order tae properly picket, n we’re penned intae this field which is way too far fae the plant. ‘Might as well be in fookin Leeds,’ a big gadge in a donkey jaykit shouts at a pork-chop-sideburned copper in full riot gear. ‘You’re a fookin disgrace!’

The cunt stands impassive, lookin ahead, like he’s one ay they guards at Buckingham Palace. But the mood suddenly changes again, the tension seeming tae dissipate as a fitba gets kicked intae the crowd n some ay us get a game started up, using miners’ hard hats for goalposts. A surge ay euphoria comes ower me as ah clock that nippy wee cockney cunt, Nicksy; he’s on the baw, giein it loads, mouthing off, so ah steam in wi a dirty two-fitted tackle on him. ‘Take that, ya English bastard!’ ah’m shoutin as he goes doon, then he springs up howlin: ‘You farking MI5 or what, you farking Jock cunt?!’

The boys around us stop playin, as if anticipating a showdown, but instead we start laughin.

‘How goes it, Mark?’ Nicksy asks. He’s a wiry, busy-eyed wee gadgie, wi a floppy fringe and hooked nose, whae looks and moves like a lightweight boxer, perpetually shuffling and swaggering. The boy has some fuckin energy.

‘Awright, mate,’ ah say, lookin ower tae the lines ay polis. ‘Heavy stuff here the day but, eh?’

‘Too farking right. Came up ta Manchester on the train Friday, got a lift through here this morning. Place was farking crawling with Old Bill.’ He nods to the coppers’ lines. ‘Some of them divs was trained in new riot tactics after Toxteth and Brixton. They farking want it.’ His head whips round to me. ‘Who ya here with, san?’

‘Ma auld boy. Came doon oan the Scottish NUM bus,’ ah explain, as the baw flies ower our heids and we make a half-ersed attempt tae get back intae the game. But as mair numbers are assembling oan baith sides, the tension starts tae mount again. People stop chasin the baw as somebody shouts that the scab lorries are due soon, and we’re too far away fae the road tae stop them. Some boys mob up and start chuckin stanes at the polis, whae respond by bringin forward a cordon ay long-shielded polis in front ay the ordinary coppers. A cheer goes up as one polisman takes a healthy skelp on the coupon wi a bit ay brick. I feel sickness in the pit ay ma stomach, but there’s an electricity in me, overriding it, as a roar goes roond that the scab lorries are here tae pick up the fuckin coke fae the plant!

Every cunt steams forward tae try and get through the polis lines, n ah’m propelled right intae it aw, airms pinned tae ma side for a scary minute, and ah lose Nicksy n ah’m wondering in panic where ma dad is, suddenly rememberin what Granny Renton said. A space opens up and ah move intae it, then the mounted polis charge us and every fucker runs back. It’s like a row at the fitba, but it’s made room fir the lorries tae pass and we’re aw gaun fuckin mental! Ah’m shoutin right in the face ay a young copper, ages wi me, ‘WHAT YE FUCKIN DAEIN, YA SCABBY NAZI CUNT?!’

There’s another surge forward, but when the horseback polis charge again, the whole polis lines are right behind them. Stanes are hurled through the air at the cunts and a pig oan the tannoy warns that if we dinnae retreat a hundred yards, they’re gaunny steam in wi full riot gear. We can see them, gettin ready, wi their helmets, short shields and batons.

‘This is outrageous,’ one old Yorkshire miner says, eyes seared with rage, ‘they ain’t used riot squads against pickets in this coontry!’

‘Them fookin small shields,’ another gadgie shouts, ‘they’re for aggro, not fookin defendin their sen!’

The boy’s called it right, cause as we stand our ground, the bastards charge forward and it’s fucking mental. Maist people are wearing ordinary clathes, a few have thick donkey jaykits, but naebody has weapons tae protect themselves and when the polis attack, waving their batons, there’s mass panic among the strikers, as it aw goes oaf. Ah git hit oan the back, then the airm, which makes me feel sick, then smacked in the temple. The blows feel different tae bein punched or kicked, ye kin feel them daein damage under the skin, but the adrenalin is the best anaesthetic, and ah lash oot, stickin the boot against a shield …

FUCKIN USELESS.

It’s fuckin no fair … it’s no fuckin right … whaire’s ma shield? … whaire’s ma fuckin bat, the crappin cunts? … it’s fuckin no right …

Ah’m punchin n kickin against the perspex, tryin tae brek through but it’s fuckin useless. Fuck this; ah turn back and run intae space n blooter a copper fae behind, a cunt whae’s stooried past us in pursuit ay a striker. He stumbles, lookin like he’s gaunny go doon, but keeps his footing and carries on after the gadge, completely ignoring us. Ah see one boy’s doon and gettin battered tae fuck by three polis. They’re bendin ower him, thrashing at him with their sticks. A lassie, about ages wi me, long, black hair, is screaming at them in appeal: ‘What are you doing!’

One of the cops calls her a miner’s slag and pushes her. She stumbles and faws oan her back, n gits pilled away by this aulder boy, who takes a stick acroas the shoulder for his trouble. Every cunt’s screamin and shoutin n ah’m standin, paralysed between thought and action, just jammed, and an aulder copper looks at me, glances at the younger polis, then barks right in ma face, ‘GET THE FUCK OUTTA HERE NOW, OR YOU’LL GET FUCKIN KILLED!’

The concern scares us mair than the threat; ah find masel movin away, forcing through the confused, shrieking crowds, tryin tae find my dad and Andy, or even Nicksy. It’s crazy everywhere ye turn; one huge, brawny gadge wi long biker’s hair n leathers is smashing the fuck oot ay a copper; even though the pig has a short shield and baton, the big gadge just overpowers and pummels the stupid cunt wi his huge sledgehammer fists. One gadge’s staggering around wi blood skooshin oot his heid, like he cannae see anything. Ah feel a sickenin thud acroas ma back n ma guts rising, but ah fight it and turn and see a panic-faced cop wi a stick n shield move away, as if ah’m a threat tae him. Everything is slo-mo now and ah’m pulsing wi anxiety aboot the auld boy, but at the same time revelling in the buzz, pumped up tae fuck. Thankfully the polis draw back, and the battered pickets reassemble and we move forward, eftir picking up stanes fae the side ay the field. Ah grabs a rock, reasoning that these radges are taking nae prisoners n ah fuckin need some sort ay weapon. But what ah really want right now is tae find ma dad.

What the fuck …

Suddenly, these searing wails ay rage are rippin through the air, people sounding so agonised that for a second ah think the polis have sprayed ammonia or somethin intae our eyes; but it’s the scab lorries; they’re starting tae leave the plant, full ay the coke. Another push, but we’re repelled by the polis, and Scargill walks in front ay the polis lines, shoutin through the megaphone, but ye cannae make it oot, it’s like a British Rail customer announcement. The scab lorries recede tae diminishing jeers and boos as the fight just drains oot ay everybody. Ah feel something hard and horrible freeze solid in ma chest, and ah’m thinkin, game over, and ah keep lookin for ma faither.

Please let him be awright proddy god pape god muslim god jew god buddhist god or any gods please let him be awright …

Some ay the pickets head oot the field taewards the village wi their injured comrades, but others just lie oot in the sun, looking that casual, ye couldnae believe they’d been involved in a mass brawl just minutes ago. Ah’m no like that; ma teeth hammer thegither n ah’m shakin like ah’ve goat a small motor stuck inside us. For the first time, ah can feel where ah’ve been hit, wi hard throbs in ma heid, ma back, and ma airm, which hings limply by ma side.

FUCKIN …

Ah feel like ma dad looks: a worrier. Like he looks now, no in the younger pictures ay him. Ah once mind ay askin him aboot it, why he eywis seemed that worried these days.

‘Children,’ he’d replied.

LET HIM BE OKAY!

Ah’m ready tae head back tae the village tae find the bus; ah supposed that the auld man and Andy would’ve gone there; but the next thing ah ken is that the polis riot squads are advancing taewards us, drumming oan thair short shields wi thair batons. Ah cannae believe it, cause it’s game over, the fuckin lorries are away! But they fuckin well charge right at us, we’re unarmed and heavily outnumbered, and ah’m thinkin: these cunts really want us deid, and the only thing tae dae is nash like fuck n scramble doon the embankment oantae the railway line. Every step jars ma fuckin back. Ah catch ma jaykit oan a fence and hear it tear. Oan the track beside us, thaire’s a chunky auld guy wi a rid face, whae’s limpin, and he gasps in this north ay England accent: ‘That’s … that’s … they’re tryin ter fookin murder us!’

Whaire’s ma fuckin dad?

We cross the line and ah’m helpin the auld gadge climb up the other bank. His leg’s fucked, but ma back’s giein me gyp, n it’s a struggle cause ma airm’s totally fucked n aw. The boy’s rabbiting in ma ear, in shock. He sounded northern tae me, but tells me his name’s Ben n he’s actually a striking Notts miner. He took a bad whack oan his kneecap.

My pain has been displaced by a sickness comin fae deep in ma belly. Cause fae the other side ay the track we’re witnessing this terrible carnage; the pickets that are left are bein clubbed like seals and lifted by the polis, some are game as fuck and still fightin back in spite ay it aw. A boy in a red lumberjack shirt, oan his knees, tendin tae his decked mate, gets smashed across the skull fae behind by a riot copper and collapses oan top ay his pal. It’s like an execution. At the overhead bridge a few pickets have grabbed stuff fae a scrapyard and are flingin it at the polis. Some boys have dragged a car fae the yard, and they pull it across the road and set it alight. This isnae about policing or containment, this is a war against civilians.

War.

Winners. Losers. Casualties.

Ah leaves the Ben gadge n gits back tae the road and ah’m relieved tae see my faither. He’s standin wi this boy whae looks weird; it’s like he’s wearin Batman’s cowl. Ah git closer n realise it’s aw rid-black blood, completely covering his face tae the extent ah kin only see the whites ay his eyes n teeth. I’m shocked when ah tipple it’s Andy; his heid’s been stoved in, big time. The polis are still advancin and they half chase, half herd us back intae the village. We get oan the bus, n a lot ay the boys look well fucked. Ma dad has a cut hand. He says it was fae a broken bottle thrown flung by a picket that didnae clear the lines. Andy’s in a bad way and needs treatment, but a polis cunt in the escort tells us that anybody stoaping at a hoaspital is liable tae arrest and that we should jist go hame. The arrogant, hate-filled faces: so different tae the beaming coupons that greeted us oan the way in.

The cunts set us up.

We’ve nae reason tae disbelieve the copper, but ah want tae get oaf n see if Nicksy’s awright. ‘My mate,’ ah tells ma auld man, but he shakes his heid and goes, ‘No way. The driver’s shut the door n he’s no openin it for anything.’

The bus starts movin, n Andy’s goat some boy’s shirt tied roond his heid tae try and staunch the bleedin. Ma dad’s sittin wi an airm roond him, makeshift bandage oan his hand as poor Andy mutters, ‘Never seen nowt like it, Davie … cannae believe it …’

Ah’m sittin thaire, lower back nippin in the seat, wonderin how far up this goes; the Chief Constable, Home Secretary, Thatcher … whether they gied the orders or no, they wir complicit. Anti-union laws and big pay rises for the polis when everybody else in the public sector’s dosh and conditions are getting cut back … the cunts fuckin primed them for this …

It’s like a morgue oan the bus as it slithers oantae the motorway. Eventually the bevvy being dispensed n consumed wi a vengence starts tae kick in, and the defiant chants ay ‘Victory to the Miners’ gather force and conviction. But it doesnae feel glorious tae me. It feels like we’ve been cheated, like coming back fae Hampden and the referee’s gied the Old Firm club a nonsense last-minute penalty. It’s really hot ootside, but the bus has been blowin cauld air and it’s freezing in here. Ah’m sitting wi ma heid burrowed intae the windae, watchin ma breath steam it up. Ah’m feeling really sair now, particularly my airm, n every inhalation is like a punch tae that fuckin spine.

These boys at the back ay the bus start stampin thair feet n singin these Irish Republican ballads of defiance, then a couple of pro-IRA chants come into the mix. Soon they’re exclusively belting out Irish Republican ballads.

Ma auld man’s sprang up oantae his feet, pointin at them in denunciation, his hand bleedin through the rag wrapped roond it. ‘STOAP SINGING THAT SHITE, YA DIRTY IRA TERRORIST BASTARDS! THAT’S NO A SOCIALIST SONG, N IT’S NO A TRADE UNIONIST SONG, YA FUCKIN FENIAN SCUMBAGS!’

A skinny wee gadge gets up and starts shoutin back at him, ‘FUCK OFF, YA UVF TORY HUN BASTARD!’

‘AH’M NO A FUCKIN TORY … ya fuckin …’ Ma auld boy’s stormin doon tae the back ay the bus like a bull, n ah’m up in pursuit and grab ah hud ay his airm wi ma good yin. We’re the same height, but ah’m much punier and thank fuck Cammy’s up and helpin me restrain the auld radge. My faither and the cunts at the back are shoutin at each other, but they’re being urged tae calm doon, and me and Cammy are pullin him away, a spasm ay crippling pain comin fae ma back makin ma eyes water, as the bus wobbles oantae a slip road.

Fuckin Weedgies, they cannae dae nowt without bringin thair fucked-up fitba and Ireland shite intae everything …

We get him settled doon, n fair play, one ay the radges immediately comes up and apologises. It’s the skinny cunt, he’s goat practically nae chin and big, uneven teeth. ‘Sorry aboot that, big man, yir right, wrang song, wrang place …’

My faither nods in acceptance as the gadge passes him a bottle ay Grouse. The auld boy takes a concilatory slug fae it, then at Beaver pus’s prompting, passes it tae me, but ah wave it away. Fucked if ah’m takin a drink ay anything oafay these cunts, let alaine that shite.

‘It’s awright, emotions runnin a wee bit high,’ ma faither goes, noddin tae Andy, whae looks doolally, like he’s in shock.

Then they start talkin aboot the events ay the day, n soon thair airms ur roond each other’s shoodirs like they’re best mates. Ah’m feelin fuckin nauseated. If there’s one thing that’s even sicker than those sectarian cunts at each other’s throats, it’s when they start cosyin up thegither. Ah cannae sit here wi this fuckin back. Ootside ah sketches the road signs for Manchester, n no really kennin what the fuck ah’m daein, ah suppose half thinking aboot Nicksy, ah stand up. ‘Ah’m gettin oaf here, Dad.’

Ma auld boy’s shocked. ‘Whit? You’re comin hame wi me …’

‘Ye dinnae wahnt tae git oaf the bus here, pal,’ his new Chipmunk-choppered best china unhelpfully intervenes, but ah studiously ignore the cunt.

‘Naw,’ ah goes tae ma Dad, ‘but ah said ah’d meet some mates at Wigan Casino,’ ah lie. It’s a fuckin Monday at noon, and the Wigan Casino shut a few years back, but it’s aw ah kin think ay sayin.

‘But yir gran’s expectin ye back at Cardonald … wir gaunny git the train back tae Embra later … yir brother’s in hoaspital, Mark, yir ma’ll be worried sick …’ ma auld man’s pleadin wi us.

‘Ah’m oaf,’ ah tell um, n ah nip doon tae the front and get the driver tae pull up at the hard shoulder. He looks at us like ah’m a radge, but the airbrakes hiss and ah jump oaf the coach, ma back jarrin in sudden pain. Ah look back tae the hurt, uncomprehendin expression oan ma dad’s face as the bus moves away and ebbs intae the traffic. It hits me that ah huvnae goat a fuckin scooby what ah’m daein here, walkin by the side ay this motorway. But the back feels better wi me movin: ah just had tae get the fuck oot ay there.

The sun’s pummellin doon and it’s still as warm as fuck, a really beautiful summer’s day. The cars shoot past us headin north, as ah rip the COAL NOT DOLE sticker fae ma denim jaykit. The tear oan the sleeve isnae too bad; it kin be stitched nae bother. Ah lift ma airm, stretchin it oot through the nagging ache in my shoodir. Ah climb up the bankin oantae this overpass, n look ower the railins doon the motorway at the cars n lorries ripping by underneath me. Ah’m thinkin that we’ve lost, and there’s bleak times ahead, and ah’m wonderin: what the fuck am ah gaunny dae wi the rest ay ma life?


I Did What I Did

EIGHT BIRTHDAY CARDS arrived this morning: all from girly-wirlies, and that ain’t counting my mother and sisters. Sweet as you fucking well like. One from Marianne, with a sad ‘call me’ plea, after the desperate showboating of foxy love notes and kisses. Probably taking stock ay the fact that she’s becoming a crushing bore; aw this ‘come to my sister’s wedding’ guff. Dae ah look like Consort-at-a-Schemie-fest material? Still, she’s back in the fold, and therefore most serpently getting pumped with prejudice later.

Of course, the upbeat mood is spoiled by a filthy brown envelope fae the dole, inviting me tae a job interview for the plum garage attendant’s post at Canonmills. Thrilled to bits they’re thinking of Simone, but I must respectfully decline, with a wee word tae my mate Gav Temperley at the dole office about this unwanted intrusion. Working chappies fail to understand the minds of men of leisure. I am not employed through choice, you fucking cretins; please dinnae mistake me for one of those hapless drones who wander around town in a trance, searching for non-existent labour.

Garage attendant. Not in this fuckin life, Milksnatcher and Bike Boy. Get the Billionaire Playboy cairds up in your shitey offices, then I just might be interested!

But the best present comes in the form of a phone call. Happy twinty-second birthday, Simon David Williamson; Cunty Baws has finally left the building! I’m taking the news, conveyed by my sister Louisa, in one breathless, gasping utterance, with a triumphant punch in the air. A quick look at the dictionary, it’s an ‘M’ day today, and I decide my new word is:

MYOPIA, noun, nearsightedness. *lack of imagination, foresight or intellectual insight.

Then ah’m heading right doon tae the Bannanay flats!

Ya fuckin beauty!

As ah hit the foot ay the Walk it starts tae pish doon; cauld, skin-stinging rain, but I crack a smile, stretching my bare, T-shirted arms out, and raising my head to the sky on this beautiful day, letting the bounty of the good Lord cool my skin.

Tae the business at hand; ah get up tae the Williamson rabbit hutch on the second floor of this systems-built warren that dominates the old port proper, not the shite south ay Junction Street and Duke Street, which ah refuse tae acknowledge as real Leith. — Simon … son … my mother pleads, but ignoring her and Louisa and Carlotta, I immediately go tae the parental boudoir, tae check that the vain, posturing prick has emptied the jackets and shirts fae his wardrobe. A sure sign that he’s genuinely flown the coop rather than this all being a device for future manipulative leverage. My heart races as I pull the creaky door open. Yes! All gone! YA FUCKIN BEAUTY!

God, after all he’s put her through, you’d think she’d be delighted, but Mama’s sitting on the couch sobbing and cursing the skanker that’s stolen his brass heart. — That hoor that’sa brainwashed him!

Non capisco!

She should be thanking the demented muppet for taking that dirty, slimy leech off her hands. But no: Louisa, my older sister, is sobbing with her, and my younger one, Carlotta, sits at her feet like a daft wee lassie. They look like an Amsterdam Jewish family, who’ve come back tae find the man ay the house carted off tae the camps!

He’s only fucking well kipped up wi some minger!

Ah sink doon on my knees beside them, holding my mother’s chubby hand, still wi his poxy rings on it, stroking Carlotta’s long, dark locks with my other paw. — He cannae mess us aroond any more, Mama. It’s the best move for everybody. No sense in being myopic here.

She sobs into a hanky, displaying the grey roots in her inky-dyed and stiffly lacquered hair. — Ah cannae believe it. Ah mean, ah always kenta he was-ah sinner, she says in her halting Scheme-Eyetie accent, — but ah never-ah thoughta he’d dae this …

Ah came doon here tae provide support, practical if necessary, fuck, ah wis even ready tae help the prick pack, but he’d blissfully gone. If ah kent it was all gaunny be that smooth ah’d have broken the bank and bought some Moët Chandon! I ultra want tae celebrate. Twinty-fuckin-second! All I get here, though, is gloom, despair and greeting puses.

Fuck that. I stand up, and leaving them bubbling away, head ootside onto the landing for a cigarette. Ye almost have tae admire the bastard for the iron hold he has ower them. My father: David Kenneth Williamson. Ah’ve seen the pictures of the old girl when she was young; a dark, sultry Latin beauty, before the pasta kicked in and she mushroomed to her current HGV proportions. How the fuck did she faw for that shifty-looking spunkbag?

The rain has stopped and the sun’s back out strongly, removing any evidence ay the shower’s existence save for a few puddles in the uneven paving stones on the concrete of Schemesville below. That’s what ah should dae, go through the hoose and remove all lingering traces of that cunt. Instead, ah take a deep, satisfying inhalation on my Marlboro.

Looking down over a sunnier-than-ever Leith, I-spy-with-my-little-eye Coke Anderson and his wife and kids getting oot ay a motor. The missus, Janey, is an old banger for sure, defo a looker in her day, and still worth one at a push. She’s arguing wi Coke, who’s lurching behind, pished again as usual. The daft cunt hasnae had a sober day since the docks pensioned him off on med retirement, back in the day of Our Lord fuck-knows-when. Ah feel sorry for the young boy, Grant, he’s about eight or nine, as I know how mortifying an auld felly who refuses to shape up can be; though with mine it was generally women rather than bevvy that provided the embarrassment. But heh-low … ride alert, ride alert … the daughter has turned oot a right wee fuckin belter! Probably be a baboon-morphed bloated slag by the time she’s eighteen, but I certainly wouldnae mind getting a wee taste ay that sweet, sweet honey before it goes oaf!

Ah hear their verbal conflict continue as they mount the stairs, Coke’s nasal apologetic whine, — But, Ja-ney … ah jist met a couple ay the boys, Ja-ney … nice tae be nice, but, eh?

What’s the daughter’s name again … come tae Simon …

— Change the record, for God sakes, Janey moans, turning the stair bend and looking briefly at me before rubbernecking back tae Coke, – jist stey oot, Colin! Dinnae bother us, eh!

Ah acknowledge the wee Grant felly’s beetroot coupon with an empathetic smile. Feeling your pain, Sonny Jim. And the daughter is behind him, pouting with sulky teen lips like a model who’s just been told there’s one more outfit change and another catwalk prance before she can indulge in that much needed line ay charlie and a vodka martini.

— Simon, Janey says curtly as she passes me, but the wee honey, Maria, her name is, gies me the snooty treatment. Very blonde and tan, I believe they’re no long back fae a family holiday in Majorca (where Coke inevitably disgraced himself), the skin tone brought up by that tight black skirt and light yellow top.

And suddenly that name …

That’ll be the last ever family holiday that wee yin goes on. It’ll be viva Fucksy Central wi a bunch ay mates or some lucky, lusty local lad fae now on in. And Simon David Williamson here might just be putting himself in the frame for that particular vacancy. Louisa used tae babysit her, n ah should’ve taken mair interest, just on the off chance she’d turn oot a stunner. But who could have forecast that plain wee podger would have evolved intae a catwalk creamer in the space ay six months?

Coke is lurching up behind them all, and finally, wheezingly turning onto the balcony, befuddled pus glaring in appeal, palms upturned, — Aw but, Ja-ney …

The wife and kids trudge inside their designated council hutch and Coke lurches past me, looking scarecrow-daft in profile as the door slams in his coupon. He stands there for a second or two, before turning back tae me in bemused shock.

— Coke.

— Simon …

Ah don’t fancy going back inside to hear Mama and mie sorelle snivelling mindlessly over the departed bastard, and Coke seems Scotland Yard from his place. I’ve only been away for a year, but the transformation in wee Maria in that time is nothing short ay breathtaking. More info needed for the detailed files. — Fancy a pint? It’s ma birthday!

The prospect of mair pish briefly lifts Coke’s jakey spirits. — Ah’m a bit short …

Ah consider this for a second. What’s in it for me? A possible parental intro tae the family estate, and the opportunity tae woo the delightful Maria. It’s an investment, and Old Baxter’s rent money will just have tae wait a wee bitty. Besides, my gainfully employed ginger-heided buddy is moving in, tired with family strife at Chez Renton. Well, Rents will be rent boy this month. — My shout, buddy. The birthday boy’s in the chair!


Blackpool

Saturday Lunchtime

THE RADIO’S BLARING away as me, Dave Mitch, Les and Young Bobby the YT chant along wi Nik Kershaw at the top ay oor voices: — WOO–DINT IT BE GOOOOD TO BE IN YOUR SHOES, EE-VIN IF IT WAS FOR JUST ONE DAHY … as Ralphy Gillsland, drawing the plane along a stretch ay wid, screws his face up.

Ah’ve been a bit jittery after a few peeves too many in Leith last night and ma posture’s that awkward wi this fucked-up back, ah vernear took the top ay ma finger oaf trying tae chisel the lock fitting intae this door. Thought the blood widnae stoap, but ah staunched it wi a bandage ay cotton wool n gauze.

Fuck, ye can taste the weekend, cause it’s Saturday morning and we’re excluded, but no for long! Apart fae this OT, which is good cause we’re in the toon, oot ay the workshop, refitting this gutted boozer in Tollcross, it’s been a decent enough week. Ah missed the shitein competition on Monday through being at the Yorkshire picket, so Sandy Turner, the driver, has deposed me with a fifteen incher, which Les pointed out tae us twice aleady this week, lying on top ay a soggy Daily Record, oan the flat roof ay the garage at the back ay the factory. The minging gulls have drawn some attention though. The van hire boys in the unit ower the road can witness their squawking rooftop feeding frenzy, and in the hot weather the smell rises n wafts back up intae the shithoose. It’s jist a matter ay time before the gaffer tipples.

Mind you, Ralphy’s far fae chuffed anywey, cause he wants us tae work late oan these bar units. As much as ah’m enjoying daein proper custom joinery again, it’s Saturday lunchtime so it isnae gaunny happen.

Ralphy hus mibbe the maist grotesquely unfortunate coupon in the universe. He sports these huge jowls that look like vagina flaps, and this aquiline hooter Les describes as ‘an outsized clit’. Tae make things worse his mooth runs north–south instead ay east–west. Les once dubbed him ‘that fanny-faced cunt’. It’s true; that’s how he looks! And he goes rid tae, as if he’s just had a fair auld pummelling, the image completed wi his thinnin hair cut badly oan top like it’s a Brazilian. He’s whingeing like fuck through that clit neb and aw ah can think aboot is the impending Northern Soul all-nighter at Blackpool. — Ye have tae finish cutting they skirtings, Mark, they need tae be done the night soas Terry and Ken can pit them in the morn’s morning. That’s a cert.

Aye, right.

Ah’m only a fucking temp here, but Ralphy’s pittin everything on me. As if ah fuckin well care aboot what he deems ‘a cert’. The ‘cert’ is that he’s a moaning-faced straightpeg, the kind ay small businessman Thatcher loves; a grasping, spiritually dead, scab-minded cunt whae continually trumpets on aboot ‘how hard he works for his family’. The inference is that we’re all meant tae stand aside and be contendedly shat upon for this greater good. What the cunt forgets is that you’ve met his family: the fat, money-grubbing, chasm-souled, muck-bucket ay a wife, and their charmless, mutant offspring. So we’re thinking: fuck your family, ya fud-faced bag ay Barry White; your family are fuckin vermin who should be exterminated before they can cairry oan your work n make this world an even mair intolerably boring n evil place than it already fuckin well is. So git the fuck oot ay here wi that garbage, ya greedy bastard.

Ah intend tae fully exploit the charmed position ah’m in wi this summer job at my former employer, before swanning back tae academia. — Ah’m knocking off now, Ralphy.

— Me n aw, Davie Mitchell says, following up. — Goat stuff tae dae, eh.

Well, that sets oaf a fair auld wobble in these facial folds. Ralphy’s eyes light up in pain. It’s like he’s just seen us swipe the McCain’s oven chips offay the plate ay his sausage-fingered kinder.

— Entitled tae a peeve on a Seturday, says Les helpfully. Les is a fat cunt ay aroond ma faither’s age, wi thinnin fair hair n a ruddy, boozy complexion. He’s constantly ripping the pish oot ay everything. — Even young Boab here’s goat a date movie lined up, eh, Boab?

Bobby has a smile on his custard-spotted coupon, and his dark, girlish eyes burn wi mischief, when ye can see them under that big fringe. — Too right. Ah’m giein this burd the stinky pinky, he laughs, a powerful, shoodir-shakin, hee-haw, which never fails tae get the rest ay us going and leave Ralphy utterly dismayed. Ye can see him checkin oot Bobby’s filthy nails, imaginin them rippin through his teenage daughter’s hymen in the back row ay some fleapit.

— Aw, c’mon, lads, he wails, aw high and conciliatory over that taut, beautifully final sound ay tools being downed. — Youse can at least stey another hour!

We’re aw lookin at the flair as we pack away oor gear. Les is singing, Sinatra-style, — … to walk away from some-one who, means ev-ray-thing in life to you …

Ralphy stands wi his hands oan his hips. — Mark, he appeals, — you usually never lit me doon, pal …

Ah always let the cunt doon, though my absence at Aberdeen for a year has made the hert grow fonder. But his pathetic, transparently manipulative appeal fails miserably. He forgets thit when ah telt him ah wis taking Monday off tae join the picket, he said: ‘That’s typical ay you. Go away tae support layabouts whae dinnae want tae work when there’s plenty work here needin done.’

Well, fuck you, fanny-flaps, ah’ve made up ma ooirs n ah’m off. — No go, ah tell him sadly, then protrude my choppers, go bug-eyed and pit oan a George Formby singing voice, — Ah ave ter be in luv-er-lee lit-tle Lan-ca-sheeeerrrr …

Les n Bobby join in oan the air ukuleles, and we enjoy a brief jam, but dae we fuck stay another hour. Gleefuly abandoning the whingeing cunt, we hit the boozer at Port Hamilton. Just a quick couple for me then it was hame tae git changed n meet the boys.

So Tommy, Keezbo, Second Prize and me are heading doon tae the all-nighter at Blackpool in Tam’s motor. Ah’ve made up a tape, n Otis Blackwell is giein it loads wi ‘It’s All Over Me’. Ye cannae beat a bit ay Northern, and the Wigan Casino ay our teen years is sorely missed. This should be a good night though, it’s being pit oan by some ay the original Blackpool Mecca boys. Tam’s at the wheel aw the wey, wi that outrageous seventies fitba guy’s haircut; ah’m at the back wi Keezbo, sittin funny, cause ay this fuckin back, tryin tae keep the weight oan ma left erse-cheek. It’s no exactly the maist sought-eftir locale as that fat cunt takes up aw the room, his hands spread across his gut, like a ginger-heided Buddha. Second Prize, heid shorn in a number-one cut which makes him look harder than he is, by bringing oot his tight features and the sharp angles ay his skull, is riding shotgun. Him n Keezbo ur drinking, him heavily, n ah’m pretending tae but keeping my tongue in the bottle ay voddy as it comes roond. Ah umnae mad keen oan voddy neat, n ah want tae stay straight tae enjoy the dancing n the buzz ay the Lou Reed.

Keezbo’s fat, doughy neck, spotted wi freckles, seems tae swell oot ower his shoodirs like Darth Vader’s helmet. He’s goat barry ginger hair but, the bathbrush-thick variety, that’ll never thin or recede, no wispy like mine. He’s wearing those chinos wi the big high waistband, no a great idea for anybody, but disastrous on a fat cunt. Tommy’s already made a wee comment aboot ‘Gorgie fashion’. Predictably Keezbo wants tae stop fir chips, when we’re barely ootside Edinburgh. — Ah’m starvin, Mr Tommy …

— No way, no till Blackpool. Want tae catch the fitba oan telly.

Keezbo grabs two folds ay fat in his hands. — Ah’m wastin away tae nothing here. Tell them, Mr Mark, he pleads, ginger brows rising ower the top ay the thick, black frames ay his specs.

— Keezbo’s lookin seriously malnourished, Tam. You contributed tae the Biafra appeal, ah say, then pit oan the voice ay ma auld racist neighbour fae the Fort, Mrs Curran, — Let’s look eftir our ain people first!

— Awright, but Kendal services just, says Tommy, sweeping his hand through that Rod Stewart mess on his heid. — What happened tae your finger? he asks.

— Chisel. Cunt’s got us that de-skilled wi jist knockin panels thegither, ah’ve loast the touch when ah go back tae real work, ah say as Keezbo mumbles something in complaint. — Think you can hold on, buddy? ah ask him.

— Ah’m burnin fat big time, Mr Mark. It’ll be touch n go. If Mr Rab wid pass the voddy back, it might help tae take ma mind oaffay it …

— Mmmgh … Second Prize reluctantly growls, and Keezbo’s pudgy paw goes up tae collect the Smirnoff.

Despite lookin like a coconut pit oan its side and turned inside oot, Keezbo rivals Tommy as our best dancer. Ah tend tae stand there like a twat oan the sidelines, wishing ah kent how tae dance, till the speed kicks in. Then ah wished ah kent how tae stop. Once ah got too carried away at the Casino n fucked ma back tryin tae dae a flip. Trust that copper tae find that exact fuckin spot wi his stick! Cunt’ll be sittin at hame in some Barratt box, watchin telly, frigid wife, ingrate kids, oblivious tae the fact that he’s destroyed the dance for the boy Renton. Thank fuck fir paracetamol. But Keezbo though, for such a bloated cunt he’s something else. Must be the drummer’s rhythm. Too podgy for the flips, aye, but he can hit that deck like a fat, ginger sex machine.

We get tae Blackpool and dump the car. The smell ay fried food, diesel and the sea air pits us in mind ay September weekends long gone. Ah mind ay comin here wi Ma, Dad, Billy, Wee Davie, Granny and Granda Renton. Me, aw self-conscious and gangly oan a scabby donkey, Davie being raced up alongside us in his wheelchair by Granda Renton, them aw shoutin, ‘HE’S BEATIN YE, MARK!’

Me wantin tae heel the stoical beast in its ribcage; tae ride the fucker galloping intae the Irish Sea, just tae be free ay the embarrassment. Ah mind being that mortified, ah sloped oaf tae see Oliver! six times oan ma tod at a local cinema. ‘Ye cannae want tae see that again, son. We were gaunny go tae the Pleasure Beach,’ muh ma would moan. ‘Aw, gie him the money and let him go, he’ll only huv that face oan aw day,’ Dad’s heid wid shake. And ah’d greedily take the cash, craving the beautiful solitude ay the cinema in the dark, and the taste ay ice cream taken at leisure, away fae Billy’s pigeon-hawk eyes, wi the phrase so long, suckers deliciously reverberating in ma heid.

… never before has a boy wanted more …

We hit the Golden Mile and get tae that big, mad boozer under the Tower. It’s rammed, but we get some drinks in, just in time tae see Platini score the winner against Portugal.

— That cunt’s decent, eh, Rab, ah say tae Second Prize, whae has a pint and double voddy and is startin tae enjoy himself, but he doesnae want tae talk fitba. — Northern Soul? he asks, soundin like ma faither. — What is it but, Mark? What the fuck’s it aw aboot?

— You’ll see, mate, Tommy laughs, as a fat boy next tae us opens a bottle ay Beck’s, which shoots ower him as his mates chortle. Ah’d clocked them giein it a shake when he wisnae lookin. — Yawl fooking coonts, he says, in a West Midlands accent.

— Nae luck, buddy, Tommy smiles, patting the boy’s back.

— Look don’t coom into it with these coonts, he moans. Every group has a fat mate; some have several. It’s the Tower Bar in Blackpool, and if you’re in the right frame ay mind and in the right company, it’s one ay the greatest places oan Planet Earth.

Ma best mate is possibly Tommy. Cares aboot things, aboot people; maybe just a wee bit too much for the kind ay world we’re compelled tae live in. Despite being one ay the hardest and best-looking cunts ah ken, wi his solid light-heavyweight boxer’s build, Tommy’s basically a very humble sort ay gadge.

We start talkin aboot what we like in lassies, and ah mention that ah prefer smaller-breasted girls, which is a sacrilegious comment tae these cunts. Eftir bein called everything fae a poof tae a paedophile, Keezbo shakes his heid n goes, — Naw, Mr Mark, ah like a good pair ay knockers oan a bird.

— Liked them that much ye grew yir ain, ah goes, grabbin his beer tits.

But this wee exchange tells us that as perfect as the Tower is for the moment, the moment tends tae go pretty quickly. Fitba n lads has tae surrender tae dancing n lassies, so we drink up n make oor wey tae the club. Headin doon the prom, ma memory suddenly rushed like warm water ower frozen moments ay the past. Ah could hear Ma reading tae us fae the chair between our beds, Billy’s n mine, her furry tobacco voice rising and falling as her heid turned fae one tae the other. Books aboot dugs and bears and hoarses. Aw ay us enjoying the story but tensely waiting fir Wee Davie’s next bark tae pull the curtain doon oan our precious, borrowed time.

The club’s in the function lounge ay a big hotel, further up the prom. We get in, n it’s buzzin. There’s a record oan ah dinnae recognise but ah’m no wantin tae gie Keezbo the satisfaction ay askin him, so ah sing along, lip-syncin the lyrics as we shuffle through the busy crowd. Second Prize looks tae us, then the bar, then the Pepsis, in raw panic. He realises that the gaff isnae licensed. — Thaire’s … thaire’s nae fuckin peeve …

— Aye … Tam grins.

Second Prize fuckin explodes, his coupon bursts florid like he’s havin a

